**SPOMEN GALERIJA IVANA MEŠTROVIĆA**

Trg dr. Franje Tuđmana 12

35210 VRPOLJE

Tel. i fax: 035/439-075

[www.sgimv.hr](http://www.sgimv.hr)

e-mail: spomen.galerija.mestrovic@sb.t-com.hr

**IZVJEŠĆE O RADU SPOMEN GALERIJE IVANA MEŠTROVIĆA VRPOLJE**

**ZA 2016. GODINU**

**1. SKUPLJANJE GRAĐE**

**1.7. Ostalo**

Ustanova je tijekom godine obogatila fundus zbirke dječjeg stvaralaštva, koja je u nastajanju, dječjim radovima – crteži, fotografije, skulpture….

**2. ZAŠTITA MUZEJSKE GRAĐE**

**2.1. Preventivna zaštita**

Izgradnjom malog spremišta stvoreni su bolji uvjeti za pohranu muzejske građe koja nije izložena u stalnom postavu.

**2 2. i 2.3. Konzervacija/restauracija**

U 2016. godini nastavljeni su konzervatorsko-restauratorski radovi na Meštrovićevim djelima u gipsu iz fundusa Atelijera Meštrović Zagreb i Gliptoteke Hrvatske akademije znanosti i umjetnosti izloženima u stalnom postavu Spomen galerije Ivana Meštrovića Vrpolje od njezina otvorenja 1972. godine. Sredstva u cijelosti osigurava Ministarstvo kulture prema Ugovoru s Hrvatskim restauratorskim zavodom, koji je uz odobrenje Muzeja Ivana Meštrovića, nositelj ugovora i radova.

Tijekom godine restaurirano je šest Meštrovićevih djela: „Povijest Hrvata“, „Majka doji dijete“, „Apostol s knjigom“ „Majka uči dijete moliti“, „Ženski torzo (s rukama)“, „Anđeo Gabrijel“. Dva su djela (Anđeo Gabrijel i Majka uči dijete moliti) restaurirana u radionici Restauratorskog odjela u Osijeku, a na ostalima su radovi izvođeni u prostoru galerije.

Izvođač radova: Hrvatski restauratorski zavod Zagreb

 Restauratorski odjel Osijek

**3. DOKUMENTACIJA**

**3.1. Inventarna knjiga**

Tijekom godine nije bilo unosa u inventarnu knjigu građe koja broji 49 predmeta.

**3.2. Katalog muzejskih predmeta**

Tijekom rada na izradi novog kataloga stalnog postava radilo se i na katalogu muzejskih predmeta.

**3.3. Fototeka**

Fond fototeke je tijekom 2016. godine obogaćen digitalnim fotografijama s programa i događanja održanih u galeriji.

**3.5. Videoteka**

Programi i događanja u Spomen galeriji tijekom 2016. zabilježeni su i video zapisima, tako da je fond videoteke obogaćen novim video zapisima snimljenih programa.

**3.4. Hemeroteka**

Tijekom 2016. godine nastavljeni su poslovi na obradi hemeroteke ustanove. Evidentirana su 22 članka iz dnevnog i tjednog tiska.

**4. KNJIŽNICA**

**4.1. Nabava**

Razmjenom publikacija s muzejima i drugim ustanovama, kao i darovanjem knjižni fond je obogaćen s 10 knjiga i 10 kataloga.

**4.4. Služba i usluge za korisnike**

Učenici osnovne škole u Vrpolju obraćali su se sa zahtjevima za pomoć pri izradi školskih zadataka povezanih s djelom Ivana Meštrovića i djelovanjem ustanove.

Studentica informacijskih znanosti Filozofskog fakulteta u Osijeku koristila je knjižnu građu i publikacije o Ivanu Meštroviću za izradu seminarskog rada.

**5. STALNI POSTAV**

Stalna izložba djela Ivana Meštrovića postavljena je na 148 m2 izložbenog prostora, raspodijeljenog na prizemlje i kat galerije. Smanjenje prostora uvjetovano je uređenjem depoa.

U stalnom postavu izloženo je 15 Meštrovićevih djela u gipsu (od čega je 14 na trajnoj posudbi) i 20 djela u bronci (vlasništvo Spomen galerije) od kojih je jedno izloženo na otvorenom („Majčina briga“).

Zbog konzervatorsko-restauratorskih radova na Meštrovićevim djelima (odljevi u gipsu) koji su se obavljali u restauratorskoj radionici Restauratorskog odjela HRZ u Osijeku iz postava su u vremenu od 25. srpnja do 2. prosinca 2016. bila izuzeta sljedeća djela: „Majka uči dijete moliti“ AMZ-46 i „Anđeo Gabrijel“ MZP-194.

Opseg: 35 Meštrovićevih djela

**6. STRUČNI RAD**

**6.1. Stručna obrada muzejske građe**

Cjelokupni stručni rad u ustanovi odvijao se u suradnji s Muzejima Ivana Meštrovića, zaposlenicima Atelijera Meštrović u Zagrebu i Galerijom Meštrović u Splitu. Intenzivna suradnja nastavljena je i tijekom 2016. poglavito na pripremi novog izdanja kataloga stalnog postava Spomen galerije.

**6.11. Djelovanje u stručnim društvima**

Ustanova je tijekom 2016. primljena u članstvo Muzejske udruge Istočne Hrvatske.

**6.12. Informatički poslovi (kreiranje i održavanje web stranice, on-line baze podataka, digitalizacija građe i sl.)**

Početkom 2016. godine izrađena je web stranica ustanove [www.sgimv.hr](http://www.sgimv.hr) koja će se s vremenom nadograđivati.

Na Facebook profilu Spomen galerije Ivana Meštrovića objavljeno je 37 priloga i obavijesti.

**6.13. Ostalo**

Tijekom 2016. godine završeni su poslovi na sređivanju arhivske dokumentacije ustanove, dobivena je suglasnost za izlučivanje gradiva kojemu je istekao rok za čuvanje. Sve aktivnosti obavljene su u suradnji s voditeljem vanjske službe Državnog arhiva u Slavonskom Brodu, koji je tijekom godine obavio i nadzor u ustanovi o čemu je sastavljen zapisnik.

**9. IZLOŽBENA DJELATNOST**

Uz stalnu izložbu djela Ivana Meštrovića u Spomen galeriji su tijekom godine priređene tri izložbe:

**9.1**. **Motivi starog Vrpolja – mjesta rođenja Ivana Meštrovića**

Izložba u sklopu programa „Noć muzeja 2016.“

Organizator: Spomen galerija Ivana Meštrovića Vrpolje

Prostor: Spomen galerija Ivana Meštrovića Vrpolje

Vrijeme: 29. siječnja – 16. ožujka 2016.

Autorice: Mandica Križanac i Suzana Bilić Vardić

Izlošci: 11 dječjih crteža

Tehnika: pastel/papir

Vrsta: likovna

Tema: Razvijanje svijesti o očuvanju tradicijske graditeljske baštine Vrpolja koja sve više nestaje kao i poticanje i promicanje dječjeg likovnog stvaralaštva u ambijentu umjetničke galerije s djelima velikog kipara rođenog u Vrpolju.

Korisnici: učenici osnovnih škola i građanstvo

**9.2.** **Od Cvjetnice do Uskrsa**

Organizator: Spomen galerija Ivana Meštrovića Vrpolje

Prostor: Spomen galerija Ivana Meštrovića Vrpolje

Vrijeme: 17. – 24. ožujka 2016.

Autori: Marija Raguž i Tomislav Bašić

Izlošci: 60 predmeta

Vrsta: etnografska, informativno-edukativna

Tema: Izložba predmeta tradicijske kulture povezanih s običajima uz najveći kršćanski blagdan Uskrs. Vrpoljački čuvari i ljubitelji starina, autori izložbe Tomislav Bašić i etnologinja Marija Raguž u suradnji s KUD-om „Ivan Meštrović“ Vrpolje izložili su korpice u kojima se nosilo jelo na blagoslov i salvete kojima su se prekrivale (ručni radovi), stare molitvenike iz 19. stoljeća, krunice, ponjave, dijelove nošnji koji su se nosili u Velikom tjednu, kao i cvijeće i posude iz kojih se na Cvjetnicu umivalo.

Korisnici: građanstvo

**9.3.** **Spomen galerija i park u Vrpolju**

Izložba u sklopu obilježavanja Međunarodnog dana muzeja 2016.

Organizator: Spomen galerija Ivana Meštrovića Vrpolje

Prostor: Spomen galerija Ivana Meštrovića Vrpolje

Vrijeme: 18. svibnja – 20. srpnja 2016.

Autorica: Suzana Bilić Vardić

Izlošci: 25 fotografija

Vrsta: fotografska, informativno-edukativna

Tema: U povodu teme Međunarodnog dana muzeja, ustanova je od sredine travnja do sredine svibnja u suradnji s OŠ „Ivan Meštrović“ Vrpolje (učiteljem Milanom Rendulićem i učenicama Lorenom Čolak i Anamarijom Mižuriću) organizirala akciju fotografiranja motiva parka ispred Spomen galerije. Uz poticanje dječje kreativnosti cilj je bio i prepoznavanje značajki kulturnog krajolika stvorenog djelovanjem ljudskog čimbenika kao i o potrebi očuvanja i novog vrednovanja parka ispred galerije.

Korisnici: učenici osnovnih škola i građanstvo

**10. IZDAVAČKA DJELATNOST**

**10. 1. Tiskovine**

* plakat (Noć muzeja 2016., Spomen galerija i park u Vrpolju, Iz arhiva Spomen galerije)
* programski letak (Noć muzeja 2016.)

**11. EDUKATIVNA DJELATNOST**

**11.1. Vodstva**

Za organizirane grupe koje su posjetile stalni postav održano je – 24 stručna vodstva, od kojih 7 za građanstvo i 17 za škole.

**11.3. Radionice**

Tijekom 2016. godine ustanova je organizirala jednu radionicu za učenike OŠ „Ivan Meštrović“ Vrpolje.

**Likovna** **radionica** „Meštrovićeva Skica za Strossmayera“.

U sklopu programa Noć muzeja 2016., 29. siječnja 2016.

Učenici su u glinamolu oblikovali djelo Ivana Meštrovića „Skica za Strossmayera“ izloženo u stalnom postavu Spomen galerije.

Voditeljica: Maja Labaj, učiteljica likovne kulture

Broj sudionika: 10

**11.4. Ostalo**

Za vrijeme izvođenja konzervatorsko-restauratorskih radova na Meštrovićevim gipsanim odljevima djela izloženih u stalnom postavu Galerije, za učenike osmog razreda škole u Vrpolju restauratori su prikazali načine restauracije kiparskih djela i objasnili metode i postupke, kao i sredstva i materijale kojima se restauracija na djelima u gipsu izvodi.

**12. ODNOSI S JAVNOŠĆU**

**12. 1. Press**

Spomen galerija je redovno izvješćivala javnost i medije o svojim programima te je bila zastupljena u dnevnim listovima Večernji list, Glas Slavonije, tjednicima Posavska Hrvatska i na lokalnim portalima.

**12. 2. Sudjelovanje u televizijskim i radijskim emisijama**

O aktivnostima i programima davane su izjave za Radio Slavoniju, Radio Đakovo, Hrvatski radio, Hrvatsku televiziju, Slavonsko-brodsku televiziju.

**12.3. Predavanja**

**12.3.1. Predavanje i projekcija: Spomen galerija i Park u Vrpolju -** crtice iz povijesti Spomen galerije Ivana Meštrovića

Predavači: Suzana Bilić Vardić i Željka Perković

Uz Dan galerije – 3. lipnja, organizirano je predavanje o manje poznatoj činjenici da je uz izgradnju Spomen galerije, Kulturno društvo „Ivan Meštrović“ 1972. godine naručilo izradu projekta hortikulturnog uređenja parka ispred galerije koji je obuhvaćao prostor od galerije, crkve sve do kraja župnog stana. Prema riječima jednog od osnivača galerije, Predraga Golla, ovaj projekt čini integralni dio projekta izgradnje Spomen galerije. O aktivnostima Društva na tom planu uz prezentaciju izgleda prostora ispred galerije kroz povijest do današnjih dana na temelju dokumentacije sačuvane u ustanovi govorila je ravnateljica ustanove, a o samom projektu koji na žalost nikada nije realiziran, iako ga je izradila, vrsna i jedna od ponajboljih hrvatskih stručnjakinja u području pejzažne hortikulture Mira Halambek-Wenzler, dipl. ing. iz Zagreba, govorila je Željka Perković, dipl. inž. arh. iz Slavonskog Broda

**12.3.2. Dani europske baštine: Iz arhiva Spomen galerije**

U suradnji s Konzervatorskim odjelom Ministarstva kulture u Slavonskom Brodu, ustanova je ove godine prvi put sudjelovala u manifestaciji Dani europske baštine, čija je tema bila uloga i utjecaj lokalne zajednice na kulturnu baštinu. Vrpolje kao mjesto rođenja velikog kipara i svijest pojedinaca o značaju te činjenice čime se ova lokalna zajednica s pravom može ponositi bili su tema predavanja „Od Sokolskog doma do Spomen galerije Ivana Meštrovića“. U predavanju je prikazan nastanak i razvoj ideje o izgradnji muzeja/galerije posvećene Meštroviću u mjestu njegova rođenja, a kroz prezentaciju prikazani brojni manje poznati dokumenti iz tog vremena sačuvani u arhivi Spomen galerije.

O fundusu Spomen galerije koji je od 2008. godine registrirano kulturno dobro, kao i zgradi Galerije kao preventivno zaštićenom kulturnom dobru (2014.) govorila je Željka Perković pročelnica Konzervatorskog odjela u Slavonskom Brodu.

**12.7. Ostalo**

**12.7.1. Noć muzeja 2016.**

Ustanova je treći put sudjelovala u Noći muzeja. Uz stalni postav Meštrovićeva djela u galeriji, posjetitelji su mogli posjetiti i crkvu Rođenja sv. Ivana Krstitelja u kojoj je Meštrović kršten i u kojoj su izložena i četiri njegova djela, koja s djelima u galeriji čine jedinstvenu cjelinu Meštrovićeva djela u Vrpolju. Uz izložbu dječjih radova i radionicu za učenike OŠ „Ivan Meštrović“ iz Vrpolja, u programu su sudjelovali dječja folklorna skupina KUD-a „Ivan Meštrović“ Vrpolje, Ženska pjevačka skupina „Druge“ iz Strizivojne, Udruga „Žene s osmijehom“ iz Slavonskog Broda izvela je pučki igrokaz, a članice udruge „Zlatovezilje“ iz Brodskog Stupnika prikazale su izradu zlatoveza uz izložbu svojih radova. Tradicionalni slavonski običaj tijekom zimskih večeri „čijalo“ (čijanje perja), priredili su članovi KUD-a „Ivan Meštrović“ iz Vrpolja. Od ukupno 282 posjetitelja tijekom večeri veliki je broj onih koji su prvi put bili u Spomen galeriji i susreli se Meštrovićevim djelom izloženim u stalnom postavu.

**12.7.2. Dani Luke Botića** u Spomen galeriji Ivana Meštrovića

Na inicijativu Ogranka Matice hrvatske iz Đakova i Ogranka HDK za Slavoniju, Srijem i Baranju, koji su s udrugom Opor-Botići iz Kaštela dugogodišnji organizatori književno - kulturne manifestacije posvećene hrvatskom književniku, rođenom Splićaninu Luki Botiću, koji je dio svog života proveo u Đakovu, gdje je i sahranjen, Spomen galerija bila je domaćin dijela programa ovogodišnjih 7. dana Luke Botića. Inače, upravo je djelo Luka Botić (Beč 1905.) bio Meštrovićev prvi javni spomenik postavljen u Splitu 1905. godine. Uz dva predavanja iz književnosti i kulturne povijesti, posjetitelji programa (gosti iz Kaštela i Đakova) razgledali su stalni postav Meštrovićevih djela u mjestu njegova rođenja, te posjetili crkvu u kojoj je veliki umjetnik kršten.

**13. MARKETINŠKA DJELATNOST**

Surađivalo se s turističkim agencijama koje dovode posjetitelje u Spomen galeriju.

**14. UKUPAN BROJ POSJETITELJA**

Spomen galeriju je posjetilo ukupno 2379 posjetitelja, od kojih 1405 djece i učenika osnovnih škola.

Naplaćenih posjeta bilo je 1077 (108 pojedinačnih i 969 grupnih), a neplaćenih 1302.

Posjetitelji stalnog postava i povremenih programa……………………………………… 2349

Sudionici radionica…………………………………………………………………………...30

**Ukupno**  **2379**

**15. FINANCIJE**

**15. 1. Izvori financiranja u %**

- RH

- regionalna samouprava 98,10%

- vlastiti prihod 1,23%

- sponzorstvo 0,27%

- donacije 0,40%

**15.2. Investicije**

Tijekom 2016. godine na temelju projekta unutrašnjeg uređenja interijera Spomen-galerije, autora Maria Beusana, Ministarstvo kulture za te je namjene osnivaču Brodsko-posavskoj županiji osiguralo 150.000,00 kuna. U skladu s osiguranim sredstvima tijekom srpnja i kolovoza 2016. izvedeni su radovi druge faze uređenja interijera.

**16. OSTALO**

**16.2. Posjet Crkvi Rođenja sv. Ivana Krstitelja u Vrpolju**

Spomen galerija Ivana Meštrovića izgrađena je uz Crkvu Rođenja sv. Ivana Krstitelja u kojoj je Meštrović kršten, te je u suradnji sa župnikom razgledanje crkve u kojoj su izložena četiri Meštrovićeva djela omogućeno svim zainteresiranim posjetiteljima.

****